Ná aanval, byna verkragting gee selfverdediging haar ‘vrouwees’ terugNanna Viviers en Henk Coetzee gedurende ‘n selfverdedigingsklas. (Foto: Verskaf) “Ek was ná die aanval in ŉ swart gat. Ek was verbouereerd en angsbevange. Ek het in konstante vrees geleef en gewag dat [die aanvallers] moet terugkom. Ek sou in ŉ winkelsentrum loop en skielik in ŉ winkel inhardloop om net weer my asem te kry.” Nanna Viviers is ŉ ander mens as sowat sewe maande, néé selfs drie maande, gelede. Dít volg nadat Viviers in Oktober verlede jaar op haar 25ste verjaarsdag in die vroeë oggendure met ŉ bobbejaanmoersleutel aangerand en byna verkrag is toe sy en haar kêrel, Albert John (23), in hul huis in Baillie Park in Potchefstroom deur ses gewapende aanvallers oorval is. Hoewel Albert enkele weke ná die aanval kon terugkeer na normaal, was die tyd wat daarna gevolg het moeilik vir Viviers wat dáárdie nag vir haar lewe moes baklei toe die aanvallers vir Albert sê dat hulle sy meisie voor hom sou verkrag. Dit was eers nadat ŉ kennis van haar pa haar in Maart vanjaar aan Henk Coetzee van Kalah Combat Noordwes voorgestel het, wat sy die traumatiese voorval uiteindelik kon begin verwerk. Nanna Viviers en Albert John voor die aanval. Foto: Facebook Viviers verduidelik dat sy en Coetzee eers gaan koffie drink het sodat hy haar kon verduidelik wat die selfverdedigingsklasse wat hy aanbied behels voordat hy haar sou nooi om self ŉ klas by te woon. “Die dag wat ons gaan koffie drink het, het hy klaar al my vrae beantwoord. Hy het my gemaklik laat voel en ek het hom dadelik vertrou. “Henk se selfverdediging het my lewe gered,” vertel sy nou. Volgens Viviers het sy ingestem om die klasse by te woon en gevra dat sy alles leer wat daar moontlik oor selfverdediging te leer is. “Ek het geleer hoe om ŉ mes en ŉ pistool af te vat. Ek het geleer hoe om met gemak ŉ pistool te hanteer en hoe om te reageer op ŉ plaasaanval. Ek sit nog met die letsels [van die aanval], maar dit is al beter,” verduidelik sy. Nadat Viviers met dié klasse begin het, het die nare nagmerries en alewige vrees waarmee sy maande lank geworstel het, beter begin word. Daarom het Viviers ook nou ander vrouens by die @Fitness-gimnasium in Potchefstroom begin help om ook hul traumatiese ervarings te verwerk. “Selfverdediging is my veilige vesting waar ek vrede voel en waar ek kan asemhaal. Dit is wat ek vir ander vroue wil bied. “Hulle moet weet dat daar ŉ plek is waar hulle gehelp kan word en wat hulle selfvertroue vir hulle kan terug gee, soos [Coetzee] vir my gedoen het. Ek het dadelik ŉ verskil gevoel. Die persoon wat ek drie maande gelede was en die persoon wat ek nou is, is twee verskillende mense,” vertel Viviers. Op die vraag oor wat selfverdediging aan haar teruggegee het wat die rowers die aand van die aanval by haar kom steel het, antwoord Viviers sonder om vir ŉ oomblik daaroor te dink: “My vrouwees. Ek kan weer spesiaal en uniek voel. My bestaan beteken weer iets en my selfvertroue begin ook terugkom.” Nanna Viviers en Henk Coetzee gedurende ‘n selfverdedigingsklas. (Foto: Verskaf) Viviers sien selfverdediging as terapie wat haar fisiek en emosioneel sterker gemaak het en sy het die afgelope naweek haar eerste klas vir vroue aangebied. En hoe lyk dié klas? Sy antwoord dat die ouderdomme in haar klas van 14 tot 63 jaar oud wissel. “Ons is almal bang en wil onsself beskerm. Ek kan sien hoe die vroue [by die klas] aankom en verbouereerd is, maar as hulle eers die tegnieke aanleer en regkry, kom die selfvertroue uit. Jy voel dan soos ŉ warrior woman.” Viviers is tans ŉ finansiële adviseur in Potchefstroom maar beplan om selfverdediging voltyds te doen. Sy en Albert het sedert die aanval by sy ouers gewoon en beplan ook om in die nabye toekoms weer ŉ plek van hul eie te kry. Is sy bang? “Ek sien weer kans om alleen te bly. Ek weet nou dat dit oukei gaan wees. Dit gaan baie beter wees,” antwoord dié warrior sonder om te skroom.